7TAJOMSTIEV SVÄTEJ SPOVEDE

„Tí, čo si prečítajú túto krátku, ale podnetnú knihu, by mali pristupovať k sviatosti zmierenia s väčšou láskou, horlivosťou a vďačnosťou. Veľmi rád ju odporúčam každému katolíkovi a spovedníkovi.“

– kardinál Donald Wuerl, arcibiskup Washingtonu

„Vinny Flynn je môj obľúbený katolícky autor. V knihe 7 tajomstiev svätej spovede hovorí o najnepochopenejšej sviatosti Cirkvi. Jeho čitatelia sa už nikdy nebudú na spoveď pozerať tak ako doteraz.“

– Felix Carroll, autor knihy Lost, Loved, Found:

17 Divine Mercy Conversions

(Stratený, milovaný, nájdený: 17 obrátení vďaka Božiemu milosrdenstvu)

„Naozaj úžasné! Vinny Flynn nám dal dar – pre každú dušu, pre každé zblúdené dieťa, rodiča, priateľa a nepriateľa a pre každého veriaceho katolíka.“

– matka Miriam od Božieho Baránka, OSB,

Dcéry Máriine, Matka nádeje Izraela,

www.motherofisraelshope.org

„Vďaka tejto knihe budem pristupovať k svätej spovedi vo svetle pravdy!“

– Kathleen Beckman, moderátorka Rádia Mária, Živá Eucharistia,

autorka knihy Rekindle Eucharistic Amazement

(Opäť zapáliť údiv nad Eucharistiou)

„Povzbudzujem každého, katolíkov i nekatolíkov, aby si prečítali týchto 7 tajomstiev svätej spovede a uvažovali o nich – povzbudzujem najmä všetkých pastierov duší, formátorov a učiteľov viery. Táto kniha by mala byť v každom formačnom dome, seminári, rehoľnom spoločenstve a fare.“

– (Dr.) Martin Igwe Uzoukwu,

katolícky biskup v Minne, Nigéria,

zakladateľ Misionárov Božieho milosrdenstva

„Naberte odvahu a nehovorte, že sme vás nevarovali. Vinny Flynn vás v knihe 7 tajomstiev svätej spovede povedie k bližšiemu vzťahu s Ježišom. Oveľa lepšie doceníte túto dôležitú sviatosť. Táto kniha je určite na mojom zozname ‚najlepších kníh roku 2013ʻ.“

– Sarah Reinhard, blogerka na SnoringScholar.com,

autorka knihy A Catholic Mother’s Companion to Pregnancy

(Sprievodca katolíckej matky v tehotenstve)

„Fenomenálna kniha! Dotkne sa sŕdc a myslí veriacich všetkých vekových kategórií. Pomôže im jednoducho, ale hlboko pochopiť krásu sviatosti uzdravenia a milosrdenstva.“

– O. Gary M. Dailey,direktor povolaní,

diecéza Springfield, Massachusetts

„Ako niekto, kto mal veľa rokov vzťah k spovedi typu láska – nenávisť – láska, môžem svedčiť, že úžasná kniha Vinnyho Flynna 7 tajomstiev svätej spovede dokáže zmeniť srdcia i mysle.“

– Lisa M. Hendey, zakladateľka CatholicMom.com,

autorka diela A Book of Saints for Catholic Moms

(Kniha svätých pre katolícke mamy)

„Bez ohľadu na to, na ktorej strane spovednice sa nachádzate, kniha Vinnyho Flynna 7 tajomstiev svätej spovede je nevyhnutným sprievodcom pri sviatosti zmierenia.“

– Patrick Novecosky, ocenený katolícky novinár,

šéfredaktor časopisu Legatus

„Najnovší drahokam Vinnyho Flynna 7 tajomstiev svätej spovede si zamilujete! V dobe, keď je sviatosť zmierenia často nesprávne chápaná, zanedbávaná a aj ignorovaná, táto kniha ponúkne cenné pohľady.“

– O. Donald Calloway, MIC, STL, autor knihy Under the Mantle:

Marian Thoughts from a 21st Century Priest

(Pod plášťom: Mariánske myšlienky od kňaza 21. storočia),

www.fathercalloway.com

„Vinny Flynn veľmi jasne, s láskou a nadhľadom napísal krásnu knihu, ktorá má katolíkov priviesť k jednému z najväčších darov Ježišovho Srdca – ku sviatosti zmierenia.“

– Timothy T. O’Donnell, STD, KGCHS,

prezident, Christendom College

„Spoveď je jedna z najsilnejších sviatostí, ale je smutné, že v dnešnom svete ju zanedbávajú. Vinny Flynn v knihe 7 tajomstiev svätej spovede prináša zemitú prezentáciu, ktorá odhaľuje jej hlbokú krásu a vedie nás k správnejšiemu zmýšľaniu. Keď sa budeme pozerať na sviatosť zmierenia očami Božieho milosrdenstva, zatúžime po nej tak, ako túžime po svätom prijímaní.“

– matka M. Asumpta Long, OP,

generálna predstavená dominikánskych Máriiných sestier,

Matka Eucharistie

„Vinny Flynn napísal veľmi podnetnú a praktickú knihu. Vrelo ju odporúčam nielen pravidelným penitentom, ale najmä tým, ktorí z akéhokoľvek dôvodu boli na spovedi už veľmi dávno – a hľadajú dôvody vrátiť sa.“

– Mons. William E. Lori, arcibiskup v Baltimore

„Táto jednoduchá a jasná, ale hlboká kniha by mala byť v každej katolíckej domácnosti a na poličke každého spovedníka a vodcu duší.“

– O. Peter Damian Fehlner, STD,

autor knihy St. Maximilian Kolbe: Martyr of Charity

(Sv. Maximilián Kolbe: mučeník lásky)

„Škrípal som zubami, keď som si predstavil, že idem opäť na spoveď s tým istým zoznamom hriechov. Keď som si prečítal 7 tajomstiev svätej spovede, nemôžem sa dočkať, kedy pôjdem – znova a znova. Aký je to dar! Ďakujem ti, Vinny Flynn.“

– David Came, výkonný redaktor Marian Press,

autor knihy Pope Benedict’s Divine Mercy Mandate

(Poslanie pápeža Benedikta súvisiace s Božím milosrdenstvom)

© 2013 MercySong, Inc.

Stockbridge, Massachusetts USA

Z amerického originálu: 7 secret of Confession

Vydal: © Zachej.sk, 2019

Preklad: © Pavol Petrík

Grafika a sadzba podľa originálu: © Bookwork

Redaktorka: PhDr. Zuzana Ring

Jazyková korektúra: Mgr. Martina Bodnárová, PhD.

Nihil obstat: Mons. Gabriel Ragan

Imprimatur: Mons. Marek Forgáč,

pomocný biskup – generálny vikár,

ABÚ Košice – Prot. č. 629/19, 6.6.2019

V knihe boli použité citáty z Denníčka sv. sestry Faustíny Kowalskej. © Copyright by Zgromadzenie Sióstr Matki Bożej Miłosierdzia, ZAEX 2015. All rights reserved.

Všetky práva vyhradené.

Citácie sú uvedené podľa:

Biblia – Starý a Nový zákon, katolícky preklad, SSV, 2016.

Katechizmus Katolíckej cirkvi, SSV, 2017.

ISBN: 978-80-8211-107-4

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Venované Otcovi Petrovi, OFM,

môjmu spovedníkovi a celoživotnému priateľovi,

ktorý sa so mnou smial i plakal a modlil sa,

ukazoval mi milosrdnú tvár Otca

a trpezlivo so mnou kráčal

po ceste k uzdraveniu a svätosti.

Osobitné poďakovanie

Mojej milovanej dcére a zanietenej

redaktorke Erin Flynn, ktorá ma udržiavala na správnej ceste

a tak úzko a nenahraditeľne so mnou spolupracovala

pri písaní a spracovaní knihy.

Davidovi Cameovi,

výkonnému redaktorovi v Marian Press,

ktorý si napriek nabitému programu našiel čas

prejsť rukopis a poskytnúť nám

cennú redaktorskú pomoc pri príprave knihy.

OBSAH

PREDSLOV

Viac než zoznam potravín

PRVÉ TAJOMSTVO

Hriech nemení Boha

DRUHÉ TAJOMSTVO

Nie je to len o odpustení

TRETIE TAJOMSTVO

Váš hriech je iný než môj hriech

ŠTVRTÉ TAJOMSTVO

Spoveď nikdy nie je súkromná

PIATE TAJOMSTVO

Máte poštu!

ŠIESTE TAJOMSTVO

Nové víno potrebuje nové mechy

SIEDME TAJOMSTVO

Musíte sa zbaviť svojich reťazí!

DOSLOV

Vymeňte si olej!

BONUSOVÉ TAJOMSTVO

Nezabudnite na predkrm

Ú v o d

„Strach je zbytočný. Potrebná je dôvera.“

Ježiš nám v Denníčku sv. Faustíny hovorí: „Modli sa za tieto duše, aby sa nebáli priblížiť sa k tribunálu môjho milosrdenstva“ (Denníček, 975). Myslím si, že ľudia sa na tento úmysel modlia a táto kniha pomôže mnohým vrátiť sa k sviatosti zmierenia.

Keď som bol v seminári, chodil som na spoveď každú sobotu ráno, hoci som nemusel. Bolo to moje každotýždenné stretnutie s Ježišom. Vo sviatosti milosrdenstva som sa stretával s jeho láskou. Dávala mi veľký pokoj a radosť. Dostať sa tam však nebolo ľahké. Takmer vždy pred spoveďou tu boli prekážky, ktoré považujem za duchovné útoky.

Najčastejším útokom bol strach. Pochytil ma, keď som čakal v rade pred spovednicou. Čím viac som sa k nej blížil, tým viac strach rástol. Obyčajne ho sprevádzali takéto myšlienky: „Kňaz bude na teba kričať. Si najhorší hriešnik, pre teba niet milosrdenstva. Nespomenieš si na hriechy a budeš vyzerať ako hlupák. Tvoje hriechy ho šokujú. Stále sa spovedáš z tých istých hriechov. Tentoraz Boh s tebou stratí trpezlivosť.“

Tieto myšlienky a vlny úzkosti, ktoré ich sprevádzali, nedávali zmysel. Veď celé roky prechovávam úctu k posolstvu o Božom milosrdenstve. Môj obraz Boha bol určite obrazom Ježiša plného lásky a milosrdenstva. Napriek všetkému, čo som vedel o jeho milosrdenstve, som sa nedokázal týchto myšlienok a obáv striasť. Bojoval som s nimi modlitbou: „Ježiš, dôverujem ti!“ – ale nebolo to ľahké. Zdalo sa mi, že vždy, keď sa postavím do radu na spoveď, stratím pamäť a zabudnem na všetko, čo viem o Božom milosrdenstve.

Raz som si prečítal úryvok z Denníčka sv. Faustíny, ktorý mi pomohol možno viac než iné časti. Ježiš Faustíne povedal:

„Vždy, keď prichádzaš na svätú spoveď, s veľkou dôverou sa celá ponáraj do môjho milosrdenstva, aby som mohol vyliať na tvoju dušu hojnosť svojej milosti… Povedz dušiam, že z tohto prameňa milosrdenstva môžu čerpať milosti jedine nádobou dôvery. Ak ich dôvera bude veľká, moja štedrosť bude bezhraničná.“ (Denníček, 1602).

Niet divu, že útoky sa každý týždeň zamerali na strach! Satan ma chcel obrať o milosti plynúce z tejto sviatosti. Vedel, že strach zabíja dôveru. Po prečítaní úryvku z Denníčka (uvedeného vyššie) som sa pevne rozhodol, že budem pristupovať k spovednici tak, ako pristupujem k Ježišovi – s ľútosťou a veľkou dôverou v jeho milosrdenstvo. Toto rozhodnutie mi pomohlo, ale často musím zápasiť. Vďaka knihe 7 tajomstiev svätej spovede sa však tento zápas ľahšie bojuje. Vinnyho „7 tajomstiev“ je ako sedem výbuchov, ktoré odstránia prekážky brániace nám pristúpiť k sviatosti milosrdenstva. Ak sa vám nechcelo ísť na spoveď, boli ste znechutení, že sa stále spovedáte z rovnakých hriechov, alebo ste si kládli otázku, ako by mohli byť vaše spovede plodnejšie, túto knihu si zamilujete. To, čo mnohí považujú za únavnú povinnosť, táto

kniha mení na vzácne, vytúžené stretnutie s Pánom.

Či už chodíte na spoveď každý týždeň, alebo ste sa už veľa rokov nespovedali, táto kniha vám pomôže znovuobjaviť a zamilovať si tento dar Božieho milosrdenstva v tejto mimoriadnej sviatosti. Som veľmi vďačný, že Vinny si tieto tajomstvá nenechal pre seba. A keď si túto knihu prečítate, aj vy budete vďační. Našiel som v nej odpoveď na moju modlitbu.

o. Michael Gaitley, MIC

PREDSLOV

Viac než zoznam potravín

„S radosťou a dôverou

znovu objavme

túto sviatosť.“1

pápež Ján Pavol II.

Začnem tým, že budem úprimný. Spoveď som nikdy nepovažoval za príjemnú činnosť na sobotné popoludnie. Alebo kedykoľvek inokedy.

Predstava, že inému človeku mám hovoriť veci, ktoré nechcem priznať ani sám pred sebou, nebola veľmi vábivá. Vždy to bolo nepríjemné, často ťažké a niekedy priam ponižujúce – najmä keď kňaz nebol trpezlivý a chápajúci.

„Musím ísť.“

Keďže som bol „dobrým katolíkom“ a chcel som prijať sväté prijímanie, vedel som, že na prijímanie nemôžem ísť, ak mám na duši ťažký hriech. Vždy, keď som si uvedomil, že som spáchal ťažký hriech, pocit viny ma nútil ísť na spoveď.

Takto som zmýšľal o sviatosti zmierenia. Nikdy som ju nepovažoval za niečo, po čom môžem túžiť len preň samo. Bol to len prostriedok k cieľu, aby sa mi odpustili hriechy a mohol som náležite prijať sväté prijímanie. Niekedy som sa po spovedi cítil lepšie, ale nechodil by som tam, keby som nemal pocit, že musím.

Prišlo aj obdobie, keď som ľutoval hriechy skôr pre tú predstavu, že musím ísť na spoveď, než pre nejaký pocit dobra alebo pre to, čo teraz nazývam pravou ľútosťou. Namiesto: „Ó, nie! Urazil som Boha!“ to bolo:

„Ó, nie! Musím ísť na spoveď.“

Spoveď a sväté prijímanie boli pre mňa dve úplne odlišné veci. Ich jediný vzťah spočíval v tom, že jedno si vyžaduje to druhé. Chcel som prijať sväté prijímanie, a tak som musel ísť na spoveď.

Spoveď na spôsob „zoznamu potravín“

Keďže som spoveď chápal len obmedzene, úplne som sa sústredil na hriech, čo v mojom ponímaní nebolo najšťastnejšie riešenie. Znamenalo to, že som bol zlý „myšlienkami, slovami alebo skutkami“.

Mal som ten zoznam stále na mysli, bol to akoby „zoznam potravín“, zoznam zlých myšlienok, slov a činov. Keď som mal na ňom príliš veľa položiek alebo keď jedna z položiek bola príliš zlá či šokujúca, uvedomil som si, že by som nemal chodiť na sväté prijímanie, pokiaľ nepôjdem na spoveď. Pozbieral som odvahu a prinútil som sa ísť do spovednice. Dúfal som, že kňaz nebude vedieť, kto som. Poznáte to?

Myslel som si, že Boh sa do spovede zapája len nepriamo. Myslel som si, že spoveď bola len medzi mnou a kňazom. Odrapotal som svoj zoznam hriechov a odrecitoval modlitbu dokonalej ľútosti, ktorú som si zapamätal ešte z detstva. Kňaz mi odpustil v Božom mene a uložil mi pokánie; a zo spovednice som odišiel s pocitom úľavy. Vedel som, že začínam odznova a opäť môžem chodiť na sväté prijímanie.

Bolo to celé zlé? Samozrejme, že nie. Musíme si uvedomiť hriech a odpustenie. A určite by nebolo správne, keby som prijímal sväté prijímanie s ťažkým hriechom na duši.

Moje chápanie spovede však bolo také obmedzené a jednostranné, že mi bránilo objaviť skutočnú krásu a hodnotu tejto sviatosti – krásu a hodnotu, ktorú sa aj malé dieťa dokáže naučiť pochopiť, ak je mu správne predložená.

V uplynulých rokoch, keď som cestoval po USA, kde som prednášal a robil misie, uvedomil som si, že mnohí katolíci majú rovnako obmedzené chápanie spovede a potrebujú jasné poučenie o tejto úžasnej sviatosti.

Znovuobjaviť „tajomstvá“

Ako som vysvetľoval v predchádzajúcej knihe 7 tajomstiev Eucharistie,2 nie sú to skutočné tajomstvá, ale skôr pravdy, ktoré sú z nejakého dôvodu skryté v srdci Cirkvi a treba ich znovuobjaviť.

„Teraz viac než kedykoľvek predtým,“ píše pápež Ján Pavol II., „musíme Božiemu ľudu pomôcť znovuobjaviť… sviatosť milosrdenstva.“ A dodáva:

„Prosme Krista, aby nám pomohol znovuobjaviť úplnú krásu tejto sviatosti… aby sme sa odovzdali do Božieho milosrdenstva… a s jeho milosťou sa opäť vydali na cestu k svätosti.“3

Ak ste teda ešte nezažili sviatosť zmierenia ako úžasné, osobné stretnutie s Bohom; ak sa ešte netešíte na spoveď s takou radosťou a očakávaním, s akým idete na sväté prijímanie, prosím, čítajte ďalej. Môže vám to zmeniť život.

PRVÉ TAJOMSTVO

Hriech nemení Boha

„Boh nepodlieha zatemneniu ani zmenám.

Naveky je jeden a ten istý… Dôverujem ti, Ježišu,

lebo ty sa nemeníš… Ty si vždy taký istý,

plný milosrdenstva.“

Sv. Faustína, Denníček, 386, 1489

Aby sme naozaj pochopili spoveď, musíme pochopiť hriech. Musíme si uvedomiť, čo je hriech, čo robí a (možno to je najdôležitejšie) čo nerobí.

Ako som spomenul v Predslove, hriech som kedysi považoval za zlé správanie. Hriech som spáchal vtedy, keď som si myslel, povedal alebo urobil niečo nesprávne. Postupne som sa naučil tieto zlé činy považovať aj za urážky Boha. Malé urážky boli „všedné hriechy“ a urážali Boha len trochu. Vážnejšie urážky boli „smrteľné hriechy“.

Nielenže mi znemožňovali pristupovať k svätému prijímaniu, ale naozaj Boha nahnevali. Spoveď spolu s pokáním, ktoré mi kňaz uložil, bola niečím, čo som musel urobiť, aby som „odčinil“, čo som spáchal, aby som mohol ísť na sväté prijímanie a aby sa na mňa Boh nehneval. Aké to bolo pomýlené! Hriech nie je len o správaní; je o vzťahu.

Vy i ja tu nie sme náhodou. Nestvoril nás len tak z rozmaru nejaký Boh, ktorý sa hral s hlinou, lebo sa nudil a nemal čo robiť.

Existujeme, lebo Boh je Otec, ktorý chcel deti – deti, ktoré stvoril „na svoj obraz a podobu“,4 aby sme mohli prijímať jeho lásku a mať podiel na jeho božskom živote v Trojici.

Ako píše pápež Ján Pavol II. vo svojej encyklike Dives in misericordia, Boh nie je len stvoriteľ:

„Je totiž aj Otcom. S človekom… ho spája užší zväzok než ten, ktorý vyplýva zo stvorenia. Je to láska, ktorá nielen tvorí dobro, ale dáva účasť aj na samom živote Boha… Lebo kto miluje, ten chce darovať seba samého“ (Dives in misericordia, 7).

A pápež Benedikt XVI. vo svojej prvej pápežskej homílii dodáva:

„Nie sme náhodným a nezmyselným produktom evolúcie. Každý z nás je výsledkom Božieho myslenia. Každý z nás je chcený, každý z nás je milovaný.“5

Ó! Existujete, lebo Boh na vás myslel a miloval vás! Tento Boh, tento Otec, ktorý chcel, aby sme žili, a túži sa nám dať, stále znova a znova zjavuje, že jeho láska ku každému z nás je osobná a večná. Nezameriava sa na naše správanie, ale na náš vzťah s ním.

Boh nás nielenže stvoril, ale je nám otcom a bude nám otcom naveky:

„Láskou odvekou som ťa miloval“ (Jer 31,3).

„Hľa, do dlaní som si ťa vryl, tvoje múry sú vždy predo mnou“ (Iz 49,16).

„Nech i vrchy odstúpia a kopce nech sa otrasú: moja milosť neodstúpi od teba“ (Iz 54,10).

„… a budem vaším Otcom a vy budete mojimi synmi a dcérami“ (2 Kor 6,18).

Ako sa to vzťahuje na hriech? Hriech nastáva vtedy, keď Bohu nedovolíme, aby nám bol otcom. Neodpovedáme na jeho lásku a vedenie. Odmietame žiť v tomto osobnom, láskyplnom vzťahu s ním ako jeho synovia a dcéry. Teológ Scott Hahn to vyjadruje takto:

„Podstatou hriechu je naše odmietnutie božského synovstva.“6

Samozrejme, toto odmietnutie nevyhnutne vedie k rôznym druhom správania, ktoré nazývame hriechmi, ale skutočný problém nespočíva v tomto správaní. Sú to príznaky alebo prejavy problému. Skutočný problém je v našom srdci, keď odmietame prijať Otcovu lásku a odpovedať na ňu.

Toto odmietnutie spolu s následným hriešnym správaním zmení Otcovu lásku a zničí náš vzťah s ním?

Nie. A to je celé. Pápež Ján Pavol II. to vysvetľuje vo svojich úvahách o podobenstve o márnotratnom synovi:

„Otec márnotratného syna ostáva totiž verný svojmu otcovstvu, verný svojej láske, ktorú svojmu synovi vždy preukazoval“ (Dives in misericordia, 6).

Vážení čtenáři, právě jste dočetli ukázku z knihy 7 tajomstiev svätej spovede.
Pokud se Vám líbila, celou knihu si můžete zakoupit v našem e-shopu.